ตลาดหุ้นเอเชียบวกเช้านี้ คลายวิตกสถานการณ์คาบสมุทรเกาหลี
ตลาดหุ้นเอเชียบวกเช้านี้ นักลงทุนคลายวิตกสถานการณ์คาบสมุทรเกาหลี
15 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางของตลาดหุ้นนิวยอร์กที่ปิดพุ่งขึ้นเมื่อคืน หลังนักลงทุนคลายความกังวลเกี่ยวกับสถานการณ์ตึงเครียดในคาบสมุทรเกาหลี
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,689.38 จุด เพิ่มขึ้น 152.28 จุด, ดัชนี SSE Composite ตลาดหุ้นจีนเปิดวันนี้ที่ 3,235.23 จุด ลดลง 2.13 จุด, ดัชนี HSI ตลาดหุ้นฮ่องกงเปิดวันนี้ที่ 27,371.25 จุด เพิ่มขึ้น 121.02 จุด, ดัชนี TAIEX ตลาดหุ้นไต้หวันเปิดวันนี้ที่ 10,271.03 จุด เพิ่มขึ้น 45.75 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,319.84 จุด เพิ่มขึ้น 11.15 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.87 จุด เพิ่มขึ้น 1.79 จุด ด้านตลาดหุ้นเกาหลีใต้ปิดทำการวันนี้เนื่องในวันฉลองอิสรภาพ
ขณะที่นักลงทุนคลายความวิตกกังวลเกี่ยวกับสถานการณ์ความตึงเครียดในคาบสมุทรเกาหลี และความขัดแย้งระหว่างสหรัฐและเกาหลีเหนือ หลังจากนายเร็กซ์ ทิลเลอร์สัน รมว.ต่างประเทศสหรัฐ และนายจิม แมททิส รมว.กลาโหมสหรัฐ เปิดเผยว่า รัฐบาลสหรัฐจะยังคงใช้แนวทางทางการทูตในการแก้ไขปัญหาความขัดแย้งในคาบสมุทรเกาหลี
ทั้งนี้ นายทิลเลอร์สันและนายแมททิสได้ระบุในบทความที่มีการตีพิมพ์ในหนังสือพิมพ์วอลล์สตรีท เจอร์นัล ฉบับวันอาทิตย์ว่า “สหรัฐไม่มีความต้องการที่จะเปลี่ยนแปลงระบอบการปกครองของเกาหลีเหนือ หรือเร่งกระบวนการรวมชาติเกาหลี”